**Opeth** on ruotsalainen progressiivista metallia soittava yhtye, joka yhdistelee musiikkiinsa muun muassa death metal-, jazz-, proge- ja blues-aineksia. David Isberg perusti yhtyeen vuonna 1990, mutta yhtyeen nykyinen laulaja Mikael Åkerfeldt on ollut huomattavasti isommassa roolissa yhtyeessä lähes koko sen historian ajan.

Historia
--------

Opeth perustettiin vuonna 1990 Tukholmassa. Yhtyeen perustajajäseninä toimivat David Isberg ja myöhemmin myös, ainakin suurena suunnannäyttäjänä Mikael Åkerfeldt, joka on myös nykyisin osana Opethin soittajaviisikkoa. Åkerfeldt liittyi Opethiin basistiksi, mutta siirtyi pian kitaristiksi, kun Isbergiin tyytymättömät, isomman julkisuuden ulkopuolelle jääneet muut alkuperäisjäsenet lähtivät yhtyeestä protestina sille, että Isberg ei ollut kysynyt muiden mielipidettä Åkerfeldtin hankkimisesta yhtyeeseen. Isberg jatkoi kuitenkin laulajana yhtyeessä. Kokoonpano vaihteli runsaasti ennen yhtyeen ensimmäisen albumin julkaisemista; yhtye oli jo aloittanut keikkailun, mutta etsi vielä varsinaista musiikillista suuntaansa. Ensimmäiseen ehjään kokoonpanoon kuuluivat toiseksi kitaristiksi hankittu Peter Lindgren, basisti Johan DeFarfalla ja rumpali Anders Nordin. Perustaja Isberg oli kuitenkin jättänyt yhtyeen vuonna 1992 musiikillisten erimielisyyksien takia, ja Åkerfeldt oli ottanut hänen paikkansa yhtyeen laulajana, pitäen kiinni edelleen myös toisen kitaristin paikastaan. Tällä kokoonpanolla yhtye julkaisi ensimmäisen albuminsa *Orchidin* vuonna 1995.

Opeth julkaisi tunnelmallisen *Morningrisen* (1996), jonka tuotti tunnettu Dan Swanö. *Morningrisen* ilmestymisen jälkeen Opeth teki muutamia keikkoja Isossa-Britanniassa Morbid Angelin ja The Blood Divinen kanssa. Tämän jälkeen he tekivät ensimmäisen pitkän kiertueensa Cradle of Filthin kanssa. Kiertueen jälkeen vuonna 1996 DeFarfalla erotettiin yhtyeestä. Tämän jälkeen rumpali Anders Nordin erosi ja muutti Brasiliaan  (Arkistoitu – Internet Archive). DeFarfallan korvasi basisti Martín Méndez ja Anders Nordinin rumpali Martin Lopez, joka oli ennen siirtymistään soittanut Amon Amarth -yhtyeessä.

Vuonna 1998 Opeth julkaisi kolmannen levynsä, *My Arms, Your Hearse*, joka herätti yhä suurempaa kiinnostusta yhtyettä kohtaan. Fredrik Nordströmin tuottamalla levyllä oli suhteellisen selkeä äänimaailma edellisiin tuotoksiin nähden. Vuoden päästä julkaistu *Still Life* herätti entistäkin enemmän kiinnostusta, ja tällöin yhtye teki ensimmäisen keikkansa Yhdysvalloissa, Milwaukee Metalfestissä. Opethin varsinainen läpimurtoalbumi, *Blackwater Park*, julkaistiin vuonna 2001. Levyn tuotti Porcupine Tree -yhtyeen keulahahmo Steven Wilson. Wilson toimi myös taustalaulajana, sekä soitti muutamia kitara- ja piano-osuuksia. 

Tätä seurasi, myös Steven Wilsonin tuottama, vuonna 2002 julkaistu *Deliverance*. Albumi sisältää viisi yli kymmenminuuttista kappaletta sekä yhden noin kahden minuutin mittaisen instrumentaalikappaleen. *Deliverance* on yksi Opethin raskaimmista albumeista. Vuonna 2003 julkaistiin samaan aikaan 'Deliverancen' kanssa äänitetty *Damnation*. Albumi oli lähes täysin akustinen tunnelmalevy, vastapainona *Deliverancen* raskaudelle. *Damnation* on saavuttanut Opethin albumeista ehkä suurimman suosion johtuen sen metallikansan ulkopuolisillekin korville sopivasta soundista ja raa'an death metal -laulun puuttumisesta. Albumi olikin yhtyeelle ensimmäinen, joka ylsi Yhdysvaltojen Billboard -albumilistalla sijalle #192. 

Opeth Download Festivalissa Englannissa vuonna 2006.
Ensimmäisen videotallenteen yhtye julkaisi vuonna 2003. *Lamentations*iksi nimetty DVD sisälsi kaksiosaisen keikan: ensimmäinen osuus koostui koko *Damnation*-levystä ja *Blackwater Park* -levyn kappaleesta *Harvest*, toinen puolisko sisälsi Opethin raskaampaa materiaalia levyiltä *Blackwater Park* ja *Deliverance*. Lisäksi DVD sisälsi videomateriaalia *Deliverancen* ja *Damnationin* teosta.

Vuonna 2005 Opeth julkaisi albumin *Ghost Reveries*, jolla "virallisesti" soittaa myös kosketinsoittaja Per Wiberg. Hänet oli otettu yhtyeeseen keikkamuusikoksi Deliverance-kiertueella. Kauan liikkuneet huhut Martin Lopezin eroamisesta vahvistettiin vuoden 2006 toukokuussa. Syiksi mainittiin Lopezin sairastelu ja paniikkihäiriöt. Hänen tilalleen rumpuja soittamaan valittiin jo pitkään hänen sijastaan kiertueilla soittanut Martin Axenrot.

Toukokuussa 2007 Peter Lindgren ilmoitti siirtyvänsä syrjään Opethin kitaristin tehtävistä.  Syyksi Lindgren ilmoitti pitkään jatkuneen kovan työtahdin aiheuttaman rasituksen. Samana päivänä yhtye ilmoitti uudeksi kitaristiksi Arch Enemystä tutun Fredrik Åkessonin. Uuden kokoonpanon tiimoilta julkaistiin 30. toukokuuta 2008 yhtyeen tuorein studiolevytys, Watershed. Keväällä 2010 Opeth teki juhlakiertueen 20-vuotisen uransa kunniaksi. Lontoon Royal Albert Hallissa nauhoitettu keikka julkaistiin DVD:llä *In Live Concert at the Royal Albert Hall*. Huhtikuussa 2011 Opeth ilmoitti kosketinsoittaja Per Wibergin poistuneen yhtyeen kokoonpanosta. Mikael Åkerfeldtin mukaan päätös teiden erkanemisesta oli yhteinen. Wiberg kuitenkin soitti vielä vuoden 2011 syyskuussa julkaistulla *Heritage* -albumilla. Yhtyeen uudeksi kosketinsoittajaksi valittiin Joakim Svalberg.

Elokuussa 2012 Åkerfeldt ilmoitti yhtyeen aloittaneen uusien kappaleiden kirjoittamisen. 26. elokuuta 2014 Opeth julkaisi yhdennentoista studioalbuminsa Pale Communion

Kesäkuussa 2016 Nuclear Blast Entertainment ilmoitti Opethin liittymisestä studioonsa. Kolme päivää myöhemmin Opeth julkaisi 30 sekuntia pitkää ''esimakua'' heidän tulevalta albumiltaan nimeltään *Sorceress*. Kuukautta myöhemmin heinäkuussa yhtye vahvisti, että albumi julkaistaisiin 30. Syyskuuta, lisäksi paljastaen kansikuvan ja albumin kappalelistan. Mikael Åkerfeldt kuvaili sitä ''melko hyvänä'' albumina. Åkerfeldt sanoi että: ''Minun suosikkini diskografiassamme tällä hetkellä. Tietenkin. Niin sen kuuluisi ollakin, eikö? Siinä on kumpaakin tuoretta ja vanhaa, sekä progressiivista, että uudelleenlämmitystä. Heavya ja fiilistelyä. Juuri kuten siitä pidämme.''

25. heinäkuuta 2016 albumin työstämisvaiheessa bändi julkaisi ensimmäisen Making of -episodin Sorceress-albumin työstämisestä heidän YouTube-kanavallaan. Behind the scenes -studiokiertueella varmistui, että bändi on palannut Rockfield-studiolle, missä he aikaisemmin äänittivät edellisen albuminsa Pale Communionin. Videon lopussa löytyy 20 sekunnin katkelma kappaleesta, jonka uskotaan olevan tulevalta albumilta mukanaan voimakkaasti alas viritetyt kitarat fanien yllättämiseksi.

Yhtyeen kolme ensimmäistä albumia julkaistaan vinyylinä 19. toukokuuta 2023. Mikael Åkerfeldt uudelleenmasteroi albumit Abbey Road Studiolla tuottaja Jens Bogrenin kanssa.

Jäsenet
-------

* Mikael Åkerfeldt – laulu, kitara (1990–)
* Fredrik Åkesson – kitara (2007–)
* Martín Méndez – basso (1997–)
* Waltteri Väyrynen – rummut (2022–)
* Joakim Svalberg – kosketinsoittimet, taustalaulu (2011–)

### Entiset jäsenet

* David Isberg – laulu (1990–1992)
* Andreas Dimeo – kitara (1991)
* Kim Pettersson – kitara (1991)
* Johan DeFarfalla – basso (1991, 1994–1996)
* Stefan Guteklint – basso (1992–1993)
* Mattias Ander – basso (1992)
* Nick Döring – basso (1990–1991)
* Anders Nordin – rummut (1990–1997)
* Martin Lopez – rummut (1997–2006)
* Martin Axenrot – rummut (2006–2021)
* Peter Lindgren – kitara (1991–2007)
* Per Wiberg – kosketinsoittimet (2003–2011)

Diskografia
-----------

*Pääartikkeli: Opethin diskografia*
### Studioalbumit

* *Orchid*  (1995, Candlelight Records, Century Media Records)
* *Morningrise*  (1996, Candlelight Records, Century Media Records)
* *My Arms, Your Hearse*  (1997, Candlelight Records)
* *Still Life*  (1999, Peaceville/Snapper)
* *Blackwater Park*  (2001, Music for Nations)
* *Deliverance*  (2002, Music for Nations)
* *Damnation*  (2003, Music for Nations)
* *Ghost Reveries*  (2005, Roadrunner Records)
* *Watershed*  (2008, Roadrunner Records)
* *Heritage*  (2011, Roadrunner Records)
* *Pale Communion*  (2014, Roadrunner Records)
* *Sorceress*  (2016, Nuclear Blast)
* *In Cauda Venenum*  (2019, Nuclear Blast)

Lähteet
-------

1. ↑  Opeth > Charts & Awards > Billboard Albums *EH.Net Encyclopedia*.
2. ↑  Opeth.com (Arkistoitu – Internet Archive)
3. ↑   (Arkistoitu – Internet Archive)
4. 1 2  Opeth.com (Arkistoitu – Internet Archive) Viitattu 9. lokakuuta 2011 (englanniksi)
5. ↑  Opeth - Mikael Åkerfeldt Writing New Material *metalstorm.net*.  13.8.2012. metalstorm.net. Viitattu 14.7.2014. (englanniksi)
6. ↑  Robert Pasbani: OPETH Album Officially Pushed Back To August *metalinjection.net*.  8.5.2014. metalinjection.net. Viitattu 14.7.2014. (englanniksi)
7. ↑  Samuel Järvinen: Vanhoja Opeth-albumeita uudelleenjulkaistaan vinyylinä *kaaoszine.fi*.  3.11.2022. Viitattu 3.11.2022.
8. ↑  Schildt, Saku: Waltteri Väyrysen suunnitelmat selkisivät – hyvät naiset ja herrat, tässä on Opethin uusi rumpali! *soundi.fi*.  9.9.2022. Viitattu 7.10.2022.

Aiheesta muualla
----------------

* Kuvia tai muita tiedostoja aiheesta **Opeth** Wikimedia Commonsissa

* Opethin virallinen kotisivu
* Opeth Myspacessa (englanniksi)
* Opeth Last.fm:ssä (englanniksi)
* Opeth Encyclopaedia Metallumissa (englanniksi)
* Tuotanto ruodinnassa: Opeth KaaosZine.

Opeth

| 
* Mikael Åkerfeldt
* Martín Méndez
* Fredrik Åkesson
* Per Wiberg
* Martin Axenrot

 |
| --- |
| 
* Peter Lindgren
* Martin Lopez
* Anders Nordin
* Johan DeFarfalla
* David Isberg

 |

|  |  |
| --- | --- |
| Studioalbumit | 
* *Orchid*
* *Morningrise*
* *My Arms, Your Hearse*
* *Still Life*
* *Blackwater Park*
* *Deliverance*
* *Damnation*
* *Ghost Reveries*
* *Watershed*
* *Heritage*
* *Pale Communion*
* *Sorceress*
* *In Cauda Venenum*

 |
| Livealbumit | 
* *Lamentations*
* *The Roundhouse Tapes*
* *In Live Concert at the Royal Albert Hall*
* *The Devil's Orchard - Live at Rock Hard Festival*

 |
| Kokoelmat | 
* *Collecter's Edition Slipcase*
* *The Candlelight Years*
* *The Wooden Box*

 |
| Singlet | 
* "The Drapery Falls"
* "Still Day Beneath the Sun"
* "Deliverance"
* "Windowpane"
* "In My Time of Need"
* "Master's Apprentices"
* "The Grand Conjuration"
* "Ghost of Perdition"
* "Soldier of Fortune"
* "Porcelain Heart"
* "Mellotron Heart"
* "Burden"
* "The Throat of Winter"
* "The Devil's Orchard"
* "Slither"
* "Cusp of Eternity"

 |
| Katso myös | 
* Bloodbath
* Steven Wilson
* Heritage Hunter Tour
* Storm Corrosion

 |